KIRJALLINEN KYSYMYS E-0840/03 esittäjä(t): Ria Oomen-Ruijten (PPE-DE) komissiolle. Romuajoneuvoja koskevan direktiivin täytäntöönpano.



Virallinen lehti nro 268 E , 07/11/2003 s. 0155 - 0156



KIRJALLINEN KYSYMYS E-0840/03 esittäjä(t): Ria Oomen-Ruijten (PPE-DE) komissiolle (18. maaliskuuta 2003) Aihe: Romuajoneuvoja koskevan direktiivin täytäntöönpano Komissiolle esitettiin kysymyksiä ympäristöasioiden, kansanterveyden ja kuluttajapolitiikan valiokunnan kokouksessa 27. tammikuuta. Komission vastauksien mukaan ainoastaan viisi jäsenvaltiota ovat ilmoittaneet sille, että ne ovat panneet täytäntöön Euroopan parlamentin ja neuvoston 18. syyskuuta 2000 annetun direktiivin 2000/53/EY(1) mukaiset asianmukaiset lailliset ja hallinnolliset menettelyt. Kymmenen jäsenvaltiota ei siis ole pannut direktiiviä täytäntöön. Direktiivin 7 artiklan 2 kohdan b alakohdan mukaan jäsenvaltioiden on ryhdyttävä tarpeellisiin toimiin, jotta viimeistään 1 päivänä tammikuuta 2015 kaikkien romuajoneuvojen uudelleenkäyttöä ja hyödyntämistä lisätään vähintään 95 prosenttiin keskimääräisestä painosta ajoneuvoa ja vuotta kohti. Samassa määräajassa uudelleenkäyttöä ja kierrätystä lisätään vähintään 85 prosenttiin keskimääräisestä painosta ajoneuvoa () kohti. Direktiivin mukaan jäsenvaltioiden on kolmen vuoden välein toimitettava kertomus tämän direktiivin täytäntöönpanosta (9 artiklan 1 kohta). Ensimmäinen kertomus koskee kolmen vuoden jaksoa 21. päivästä huhtikuuta 2002 alkaen. Lokakuun 17 päivänä 2001 tehdyn päätöksen mukaisessa komission kyselylomakkeessa jäsenvaltioita kehotetaan muun muassa ilmoittamaan, onko ryhdytty tarpeellisiin toimiin sen varmistamiseksi, että taloudelliset toimijat perustavat autonromun keräystä koskevan järjestelmän ja jos on teknillisesti mahdollista, henkilöajoneuvon korjauksessa syntynyttä romua koskevan järjestelmän (kysymys 1.7). 1. Voiko komissio ilmoittaa, ovatko jokaisen jäsenvaltion taloudelliset toimijat jo perustaneet järjestelmiä, joilla romuajoneuvot kerätään, ja jos ovat, niin mitä järjestelmiä? 2. Voiko komissio ilmoittaa, ovatko jäsenvaltiot jo ryhtyneet direktiivin säännöksiä tiukempiin ympäristöä koskeviin toimiin, jotta ne saavuttavat direktiivissä määrätyt prosenttiosuudet ennen vuotta 2015? (1) EYVL L 269, 21.10.2000, s. 34. Margot Wallströmin komission puolesta antama vastaus (5. toukokuuta 2003) 1. Ainoastaan kuusi jäsenvaltiota (Tanska, Saksa, Espanja, Alankomaat, Itävalta ja Ruotsi) ovat virallisesti ilmoittaneet komissiolle direktiivin täytäntöönpanoa koskevista toimistaan. Näin ollen komissiolla ei ole tätä nykyä kokonaiskäsitystä yksittäisten jäsenvaltioiden perustamien keräysjärjestelmien erityispiirteistä. Komissio arvioi parhaillaan, ovatko sille ilmoitetut kansalliset täytäntöönpanotoimet, mukaan luettuna 5 artiklan täytäntöönpano, direktiivin mukaisia. Mikäli täytäntöönpano on puutteellista, komissio ottaa asian luonnollisesti esille kyseisen jäsenvaltion kanssa EY:n perustamissopimuksessa sille annettujen valtuuksien nojalla. 2. Eräät jäsenvaltiot ovat ottaneet käyttöön direktiivin säännöksiä tiukempia kansallisia kierrätyssäännöksiä. Esimerkiksi Alankomaissa tuottajia ja maahantuojilta vaaditaan 95 prosentin uudelleenkäyttö- ja hyödyntämisastetta ja 85 prosentin uudelleenkäyttö- ja kierrätysastetta 1. tammikuuta 2007 mennessä, vaikka direktiivissä niitä vaaditaan 1. tammikuuta 2015 mennessä. Italiassa talouden toimijoiden ja ympäristöministeriön kesken vuonna 1997 tehdyn (ja vuonna 1998 muutetun) vapaaehtoisen sitoumuksen mukaan vuoteen 2015 mennessä on tarkoitus saavuttaa 90 prosentin uudelleenkäyttö- ja kierrätysaste, mikä on viisi prosenttiyksikköä korkeampi kuin direktiivissä asetettu tavoite. Ruotsissa vaaditaan 85 prosentin uudelleenkäyttö- ja hyödyntämisasteen saavuttamista jo vuoteen 2002 mennessä. Tällä valmistellaan 95 prosentin uudelleenkäyttö- ja hyödyntämisasteen saavuttamista vuoteen 2015 mennessä.